b'\n_START_ARTICLE_\nNikolaj iz Mire\n_START_SECTION_\n\xc5\xbdivljenjepis\n_START_PARAGRAPH_\nSveti Nikolaj (gr\xc5\xa1ko \xce\x9d\xce\xb9\xce\xba\xcf\x8c\xce\xbb\xce\xb1\xce\xbf\xcf\x82: Nik\xc3\xb3laos, kar pomeni zmaga ljudstva) se je rodil ob koncu 3. stoletja na\xc5\xa1ega \xc5\xa1tetja v kraju Patara v Mali Aziji. O\xc4\x8de in mati sta mu umrla, ko je bil \xc5\xa1e precej mlad. Od takrat naprej je zanj skrbel stric. Kot mladeni\xc4\x8d se je preselil v mesto Mira, kjer ga je stric seznanil s tamkaj\xc5\xa1njim \xc5\xa1kofom. Ta je pomagal mlademu Nikolaju, da se je popolnoma posvetil kr\xc5\xa1\xc4\x8danstvu in ga je tudi posvetil v duhovnika. V tem \xc4\x8dasu je bilo kr\xc5\xa1\xc4\x8danstvo \xc5\xa1e neza\xc5\xbeeleno in tudi Nikolaja so rimske oblasti preganjale, zlasti v \xc4\x8dasu cesarja Dioklecijana in Galerija. Naslednji cesar Licinij je bil do kristjanov bolj toleranten. Ko je na cesarski prestol pri\xc5\xa1el Konstantin I., pa je bilo kr\xc5\xa1\xc4\x8danstvo dele\xc5\xbeno \xc5\xa1e dodatnih ugodnosti._NEWLINE_Cesar Konstantin je sklical tudi prvi ekumenski koncil v Nikeji (Niceji) leta 325. Na koncilu je Nikolaj ostro nastopil proti Ariju in njegovem nauku, po njem imenovanem arianizem. Po nekaterih legendah so Nikolaja celo zaprli, ker je Arija fizi\xc4\x8dno napadel, pozneje pa se je udele\xc5\xbeencem koncila prikazala Devica Marija in ukazala, da morajo Nikolaja izpustiti. Ob koncu koncila so udele\xc5\xbeenci sprejeli Nicejsko veroizpoved (kasneje raz\xc5\xa1irjeno v Nicejsko-carigrajsko veroizpoved) in prepovedali arianizem._NEWLINE_Po koncilu je Nikolaj nadaljeval \xc5\xa1kofovsko slu\xc5\xbebo v Miri. O njegovi smrti ni zanesljivih podatkov. Verjetno je umrl 6. decembra, ker je to tudi njegov godovni dan, letnica pa je sporna (najpogosteje se omenjajo letnice 326, 345 in 351)._NEWLINE_V letu 1087 so italijanski trgovci (po drugih virih: pirati) prinesli Nikolajeve posmrtne ostanke v italijansko mesto Bari, zato je ponekod znan tudi kot Nikolaj iz Barija.\n_START_SECTION_\n\xc4\x8ca\xc5\xa1\xc4\x8denje\n_START_PARAGRAPH_\nSveti Nikolaj velja za za\xc5\xa1\xc4\x8ditnika mornarjev in ribi\xc4\x8dev, verjetno zato, ker se je njegova dru\xc5\xbeina ukvarjala s pomorstvom oziroma z ribi\xc5\xa1tvom. Cerkve svetega Nikolaja pogosto najdemo ob pomembnih pomorskih pa tudi re\xc4\x8dnih plovnih poteh. Stolnica v Ljubljani je posve\xc4\x8dena svetemu Nikolaju, saj je bila Ljubljanica v\xc4\x8dasih pomembna plovna reka.\n_START_SECTION_\nSveti Nikolaj v glasbi\n_START_PARAGRAPH_\nO svetem Miklav\xc5\xbeu obstaja ve\xc4\x8d glasbenih del, zlasti na angle\xc5\xa1kem jezikovnem podro\xc4\x8dju.'